राष्ट्रीयकृत बैंकों काे खत्म करने की साजिश
केनराबैंक की धनबाद शाखा में शुक्रवार को केनरा बैंक इंप्लाइज यूनियन की ओर से सीएसआर के तहत कार्यक्रम का आयोजन किया गया। शुभारंभ यूनियन के झारखंड प्रदेश सचिव नीलकांत दास ने किया। बैंकों के प्रति भारत सरकार की गलत नीतियों की चर्चा करते हुए केंद्र सरकार की आलोचना की। कहा निजीकरण के माध्यम से देश की राष्ट्रीयकृत बैंकों का अस्तित्व समाप्त करने की साजिश केंद्र सरकार कर रही है। यह देश की वित्तीय व्यवस्था के लिए खतरनाक है। उन्होंने यूनियन सदस्य और पदाधिकारियों से ग्राहकों को प्राथमिकता की सूची में शामिल करने की अपील की। प्रदेश सह सचिव बीके प्रसाद ने यूनियन के कार्य कलाप पर प्रकाश डालते हुए कहा कि केनरा बैंक इंप्लाइज यूनियन समाज के गरीबों के उत्थान में हमेशा से अग्रणी रहा है। इसके तहत प्रत्येक वर्ष गरीबों के बीच कंबल, राशन आदि का वितरण किया जाता है। बैठक के बाद प्रदेश सचिव की ओर से बीसीसीएल नारी शक्ति समिति, कुसुंडा क्षेत्र द्वारा संचालित जीवन ज्योति कुष्ठ आश्रम में 30 कंबल और राशन का वितरण किया गया। मौके पर राजेश ओझा, मनीष सिंह, मुकेश झा, अशोक रजक, महेंद्र प्रसाद, अविनाश कौर, सुनील कुमार सिंह आदि मौजूद थे।
hin_Deva hin_Deva